b'\n_START_ARTICLE_\nHiroshiman rauhanmuistomerkki\n_START_SECTION_\nN\xc3\xa4yttelyhallina\n_START_PARAGRAPH_\nHiroshiman prefektuuri p\xc3\xa4\xc3\xa4tti prefektuurin teollisuuden edist\xc3\xa4miseen tarkoitetun n\xc3\xa4yttelyhallin rakentamisesta vuonna 1910. Kolmikerroksisen n\xc3\xa4yttelyhallin suunnitteli t\xc5\xa1ekkil\xc3\xa4inen arkkitehti Jan Letzel ja tiilirakennus valmistui Motoyasu-joen it\xc3\xa4rannalle vuonna 1915. Pinta-alaa rakennuksella oli tuolloin 1\xc2\xa0023 neli\xc3\xb6metri\xc3\xa4 ja siin\xc3\xa4 oli sementtirapatut ulkosein\xc3\xa4t. N\xc3\xa4yttelyhallin keskiosa oli muusta rakennuksesta poiketen viisikerroksinen ja sen huipulla oli ellipsin muotoinen kupoli. Arkkitehtuuriltaan eurooppalaistyylinen rakennus oli kokonaisuudessaan 25 metri\xc3\xa4 korkea._NEWLINE_Rakennuksen ensisijainen teht\xc3\xa4v\xc3\xa4 oli toimia Hiroshiman ja sit\xc3\xa4 ymp\xc3\xa4r\xc3\xb6ivien prefektuurien tuotteiden esittelypaikkana. Lis\xc3\xa4ksi se toimi muun muassa museona ja taidegalleriana tehden tunnetuksi my\xc3\xb6s Hiroshiman kulttuuria. Rakennuksen kaupallisesta k\xc3\xa4yt\xc3\xb6st\xc3\xa4 luovuttiin 1944 toisen maailmansodan kiihtymisen vuoksi. T\xc3\xa4m\xc3\xa4n j\xc3\xa4lkeen rakennuksessa toimivat er\xc3\xa4\xc3\xa4n sis\xc3\xa4asiainministeri\xc3\xb6n alaisen viraston sivutoimisto sek\xc3\xa4 Hiroshiman alueen puutavarayhti\xc3\xb6n ja joidenkin muiden kansallisten ja prefektuaalisten organisaatioiden toimistot.\n_START_SECTION_\nMaailmanperint\xc3\xb6kohde\n_START_PARAGRAPH_\nJapani asetti Hiroshiman rauhanmuistomerkin ehdolle Unescon maailmanperint\xc3\xb6luetteloon vuonna 1995 ja se hyv\xc3\xa4ksyttiin 5. joulukuuta 1996. Ehdotuksessaan Japani ei nimennyt mink\xc3\xa4 kriteerin perusteella hyv\xc3\xa4ksyminen tulisi tehd\xc3\xa4. Poikkeuksellisesti Hiroshiman rauhanmuistomerkki hyv\xc3\xa4ksyttiin luetteloon ainoastaan kulttuurillisten kriteerien (VI) pohjalta. Yhdysvallat ei osallistunut kohteen hyv\xc3\xa4ksymist\xc3\xa4 koskevaan p\xc3\xa4\xc3\xa4t\xc3\xb6ksentekoon, koska se katsoi ettei Hiroshiman rauhanmuistomerkill\xc3\xa4 ollut tarpeeksi suurta historiallista merkityst\xc3\xa4. Kiina puolestaan esitti varauksensa nimityst\xc3\xa4 kohtaan, koska ep\xc3\xa4ili nimityksen tarjoavan keinon v\xc3\xa4heksy\xc3\xa4 muun Aasian toisessa maailmansodassa kokemia k\xc3\xa4rsimyksi\xc3\xa4. Perint\xc3\xb6luetteloon merkityn alueen pinta-ala on 0,4 hehtaaria ja sit\xc3\xa4 ymp\xc3\xa4r\xc3\xb6i 43 hehtaarin suojavy\xc3\xb6hyke.'